钦定古今图书集成/明伦汇编/氏族典/第286卷 > 黄子澄
## 钦定古今图书集成/明伦汇编/氏族典/第286卷 > 黄子澄

按《明外史黄子澄传》：“子澄，名湜，以字行，更字伯渊，分
宜人。洪武十八年，举会试第一，进士及第，授翰林编
修，进修撰，伴读东宫，累迁太常寺卿。建文帝即位，命
子澄兼翰林学士，与齐泰同倚任，谋削诸王。会有言
周王橚不法者，遂命曹国公李景隆往执之，废为庶
人。周王之就执也，下燕议其罪。燕王上书申救，帝览”
书恻然。子澄与泰力争之。燕师起，遂以诛泰、子澄为
名。帝命耿炳文帅师讨燕。炳文败，子澄力荐李景隆
代炳文。及燕师数胜，解子澄官，已而复之。燕师日南
复谪子澄，密令募兵于外。子澄微服由太湖至苏州，
与知府姚善倡义勤王。善上言：“子澄才略足捍国难，
不宜弃闲远，以快敌人。”乃复召子澄。未至而京城破，
乃就嘉兴杨任谋举事，为人告，俱被执。子澄至，成祖
亲诘之，抗辨不屈，磔死。族人皆斩。一子变姓名为田
经，遇赦，家湖广。咸宁。正德中，进士黄表其后云：“杨任
历官袁州知府时，致仕，匿子澄于家，被执磔死。二子
礼、益俱斩。福王时，子澄谥节愍。”